Broj: 711-I-205-M-4/21-02-19

Zagreb, 22. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Matije Maurovića, zamjenika općinskog načelnika Općine Ližnjan, za davanjem mišljenja Povjerenstva,** na 112. sjednici, održanoj dana 22. siječnja 2021.g. daje sljedeće

**MIŠLJENJE**

1. **Sukladno odredbama ZSSI-a nema zapreke da se članovi uže i šire obitelji dužnosnika Matije Maurovića, zamjenika općinskog načelnika Općine Ližnjan, jave na javni natječaj za prodaju nekretnina u vlasništvu Općine Ližnjan.**
2. **Sukob interesa dužnosnika Matije Maurovića mogao bi nastati u situaciji u kojoj bi isti kao predstavnik Općine Ližnjan sudjelovao u postupku prodaje općinskih nekretnina članovima svoje obitelji, s obzirom da bi takvo postupanje moglo utjecati na nepristranost dužnosnika te stoga Povjerenstvo ukazuje dužnosniku Matiji Mauroviću da se u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost zamjenika općinskog načelnika Općine Ližnjan koristio za probitak povezanih osoba, izuzme od svakog pa i posrednog oblika sudjelovanja u provedbi navedenog postupka prodaje nekretnina u vlasništvu Općine Ližnjan, a posebice od donošenja odluke o odabiru kupaca te od potpisivanja ugovora o kupoprodaji s istima.**
3. **Dužnosnik je, u svrhu očuvanja vlastitog integriteta i jačanja transparentnosti u obnašanju javnih dužnosti, obavezan članovima Općinskog vijeća Općine Ližnjan deklarirati da član njegove obitelji sudjeluje u natječaju za podaju općinskih nekretnina. Istu okolnost dužnosnik je dužan objaviti i na službenoj internetskoj stranici Općine Ližnjan.**

Obrazloženje

Zahtjev za davanjem mišljenja Povjerenstva podnio je dužnosnik Matija Maurović, zamjenik općinskog načelnika Općine Ližnjan. U knjigama ulazne pošte zahtjev je zaprimljen 13. siječnja 2021. pod poslovnim brojem 711-U-157-M-4/21-01-4, povodom kojeg se vodi predmet broj M-4/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnik Matija Maurović povodom obnašanja navedene dužnosti dužan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da moli mišljenje Povjerenstva o tome postoje li ograničenja da se članovi njegove uže i šire obitelji jave na javni natječaj za prodaju nekretnina u općinskom vlasništvu te da ukoliko budu najpovoljniji ponuditelji sklope ugovor o kupoprodaji nekretnine s Općinom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kojim su propisana zabranjena djelovanja dužnosnika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Povjerenstvo ističe kako sudjelovanje dužnosnika u postupku javnog natječaja prodaje nekretnina u općinskom vlasništvu, u slučaju kada su se na isti javili članovi njegove obitelji, može stvoriti vanjski dojam da je isti iskoristio svoju dužnost kako bi postigao korist za iste, odnosno ista okolnost bi mogla utjecati na njegovu nepristranost u obnašanju dužnosti. Stoga, Povjerenstvo ističe kako bi navedeni postupak, kao predstavnik Općine Ližnjan, trebao u ime Općine provoditi sam općinski načelnik, a da se u konkretnom slučaju dužnosnik dužan izuzeti od svakog pa i posrednog sudjelovanja u provedbi navedenog javnog natječaja, a posebice od donošenja odluka o odabiru kupaca i potpisivanja ugovora o kupoprodaji s istima.

Primjenom instituta izuzimanja u navedenoj situaciji otklanja se sumnja da je dužnosnik koristio položaj zamjenika općinskog načelnika u cilju postizanja probitka povezane osobe.

Nadalje, dužnosnik je u cilju očuvanja vlastitog integriteta i jačanja transparentnosti u obnašanju javnih dužnosti obvezan članovima Općinskog vijeća Općine Ližnjan deklarirati da član njegove obitelji sudjeluje na javnom natječaju za prodaju nekretnina u općinskom vlasništvu te je navedenu deklaraciju dužan objaviti na službenoj internetskoj stranici Općine Ližnjan.

Na taj način skreće se pozornost članovima predstavničkog tijela Općine Ližnjan kao i zainteresiranoj javnosti na potrebu kontrole provedbe predmetnog natječaja i eventualnog sklapanja ugovora o kupoprodaji.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Matija Maurović, elektronička dostava
2. Objava na internetskoj stranici Povjerenstva
3. Pismohrana